Navarra Suma talde parlamentarioari atxikitako foru parlamentari Cristina Ibarrola Guillén andreak idatziz erantzuteko galdera aurkeztu du (10-21/PES-00369) arnasgailuen lehiaketari buruzko informazioa eskatzeko. Hau da Garapen Ekonomiko eta Enpresarialeko kontseilariak horretaz ematen dion informazioa:

1. **Nafarroako Gobernuak zergatik egin zuen arnasgailuen lehiaketa Osasunbidea-Nafarroako Osasun Zerbitzuko sendagile intentsibista batek ere parte hartu gabe?**

COVID-19aren osasun krisiaren ondorioz arnasgailuen beharra modu esponentzialean handitu zen, eta merkatuan zeuden fabrikatzaileek ezin zuten ase eskaria. Muturreko larritasuneko egoera hartan lehiaketa egin zen beharrak asetzen ahalegintzeko.

1. **Nafarroako Gobernuak zergatik ez da harremanetan jarri eta ez die hitz emandako laguntzarik eman arnasgailuen lehiaketara aurkeztu ziren enpresei?**

Nafarroan arnasgailuen produkzioa martxan jarri nahian honako lehiaketa hau abiarazi zen 2020ko apirilaren 2an: “Larrialdiko lehiaketa arnasgailu-prototipoen diseinurako eta arnasgailu-hornidurarako”. Halaxe adierazi zen 10-21/PEI-00228 informazio-eskaeraren erantzunean. Nafarroako Gobernuak arreta eta informazioa eman zien hala eskatu zuten enpresa guztiei. Azpimarratzekoa da, ordea, lehiaketako eginbeharrak prototipoen azterketan amaitzen zirela eta inola ere ez zela erantzukizuna horretatik harago hedatzen.

Bestalde, azpimarratu behar da Garapen Ekonomiko eta Enpresarialeko Departamentuak berrikuntza sustatzeko asmoz antolatu zuela lehiaketa, merkatu globalean lekua izan zezakeen proiektu edo enpresa berritzaileren bat garatuko zelakoan. Ildo horretan ere, lehiaketa hutsik gelditu zela deklaratu ondoren, arreta eman zitzaien hala eskatu zuten enpresei.

**3.- Nafarroako Gobernuak zer balorazio egiten du lehiaketa horren beharraz, epeez, hartutako konpromisoez eta lehiaketa hutsik geratu ostean proiektua bertan behera utzi izanaz? Gobernuaren ustez, hasierako asmoa desagertu egin da?**

Lehiaketaren beharra, epeak eta eskatutako konpromisoak osasun larrialdiko salbuespenezko egoerak eragin zituen. Lehiaketa ez zen bertan behera utzi, hutsik geratu zela deklaratu baino, aurkeztu ziren zortzi prototipoetatik batek ere ez zituelako betetzen baldintzen agirian ezarritako hemeretzi betekizunak. Beraz, kontua ez da hasierako asmoa desagertu den ala ez, baizik eta prototipoek ez zituztela baldintzak betetzen. Beste alde batetik, gaur egun badago merkatua, eta behar izanez gero bertara jo daiteke erosketak egitera.

Erantsitako agirian doakizu eskatutako informazioa.

Hori guztia jakinarazten dizut, Nafarroako Parlamentuko Erregelamenduaren 194. artikuluak xedatua betez.

Iruñean, 2021eko azaroaren 25ean

Garapen Ekonomiko eta Enpresarialeko kontseilaria: Mikel Irujo Amezaga